জানকীনাথ ঘোষাল

জানকীনাথ ঘোষাল  (১৮৪০ - ১৯১৩) ছিলেন ঊনবিংশ শতকের  একজন বিশিষ্ট বাঙালি ব্যক্তিত্ব। আদি ব্রাহ্মসমাজের একজন ভক্ত, মহর্ষি দেবেন্দ্রনাথের জামাতা।  ভারতীয় জাতীয় কংগ্রেসের প্রথম দিকের সম্পাদক।

জন্ম ও প্রারম্ভিক জীবন
জানকীনাথ ঘোষালের জন্ম  ব্রিটিশ ভারতের অধুনা  পশ্চিমবঙ্গের নদীয়া জেলার জয়রামপুরের এক জমিদার পরিবারে। জানকীনাথ ছিলেন জয়চন্দ্র ঘোষালের দুই পুত্র সন্তানের কনিষ্ঠ। জানকীনাথের পড়াশোনা কৃষ্ণনগর কলেজিয়েট স্কুলে। শৈশবেই লাঠিখেলা, বর্ষাখেলা, ঘোড়ায় চড়া ইত্যাদির অনুশীলনে শারীরিক শক্তিতে বলীয়ান জানকীনাথ অধ্যক্ষ উমেশচন্দ্র দত্তের প্রিয় ছাত্র ছিলেন। তার সহপাঠিরা ছিলেন রামতনু লাহিড়ী, রাধিকাপ্রসন্ন মুখোপাধ্যায়, কালীচরণ ঘোষ, রায় যদুনাথ রায় বাহাদুর প্রমুখেরা।  রামতনু লাহিড়ীর আদর্শে অনুপ্রাণিত হয়ে জাতিভেদাভেদ প্রথা ও উপবীতধারণ বিষয়ে তাঁর বিরূপতা গড়ে ওঠে। উপবীত পরিত্যাগ করলে তার পিতা জানকীনাথকে ত্যাজ্যপুত্র ঘোষণা করেন। এমনকি, জানকীনাথের অগ্রজ মারা গেলেও জানকীনাথকে সম্পত্তি থেকে বঞ্চিত করতে একটি অংশ বিক্রি করে দেন। এসব কিছুতেই জানকীনাথ দমে না গিয়ে নিজের আদর্শ ত্যাগ করেনি। নিজের খরচের জন্য পুলিশের চাকরি করেন। পরে ডেপুটি কালেক্টর হন। সত্যেন্দ্রনাথ ঠাকুর ছিলেন তাঁর বন্ধু। সুদর্শন জানকীনাথকে দেখে মহর্ষি দেবেন্দ্রনাথ দ্বাদশবর্ষীয়া স্বর্ণকুমারীর সঙ্গে তার  
বিবাহ দেন ১৮৬৮ খ্রিস্টাব্দে। কিন্তু ঠাকুরবাড়ির বনেদিয়ানা জানকীনাথের স্বাতন্ত্র্য খর্ব করতে পারেনি। বিবাহকালে উপবীত গ্রহণ করে ব্রাহ্ম হওয়া এবং ঘরজামাই থাকা, ঠাকুরবাড়ির এই দুটি রীতির কোনটিই তিনি মানেন নি। 
বিবাহের পর জানকীনাথ প্রথমে  শিয়ালদহের বৈঠকখানা অঞ্চলে, পরে শিমলা অঞ্চলে এবং তারপর কাশিয়াবাগনের বাড়িতে থাকতেন। বিবাহের পর জানকীনাথের বিলেত গমনের প্রস্তাব হওয়ায় তিনি ডেপুটি কালেক্টরের পদে ইস্তফা দেন।

কর্মজীবন
কিন্তু নানা অভাবিত কারণে বাধা পড়ায় তিনি স্বাধীন জীবিকার জন্য ব্যবসা বাণিজ্য শুরু করেন। নিজ অধ্যবসায়ে সাফল্য অর্জন করেন এবং নিজস্ব জমিদারি গড়ে একদা রাজা উপাধি লাভ করেন।সুবোধ সেনগুপ্ত ও অঞ্জলি বসু সম্পাদিত, সংসদ বাঙালি চরিতাভিধান, প্রথম খণ্ড, সাহিত্য সংসদ, কলকাতা, নভেম্বর ২০১৩, পৃষ্ঠা ৮৩৮,  অন্যদিকে কলকাতায় জনহিতকর কাজে তিনি যেমন অংশ নিতেন, ত্যাগ স্বীকার ও দয়া ছিল তার চরিত্রে অপর এক দিক।। ব্যবসার  সূত্রে তিনি বেরিনী অ্যান্ড কোম্পানি নামের এক হোমিওপ্যাথিক পুস্তকের দোকান ক্রয় করেন। খুব অল্পদিনেই লাভজনক হওয়ায় পূর্বের মালিক তাহা পুনর্লাভে ইচ্ছুক হন এবং বিদ্যাসাগর মহাশয়ের মধ্যস্থতায় শরণাপন্ন হন।  বিদ্যাসাগর ছিলেন তার বিশেষ বন্ধু। বিদ্যাসাগরের অনুরোধে জানকীনাথ  স্বার্থত্যাগ করে দোকানটি ফিরিয়ে দেন। 

তিনি বহুবছর তৎকালীন  কলকাতা মিউনিসিপ্যাল কর্পোরেশনের কমিশনার ছিলেন। ম্যেকেঞ্জি বিলের প্রতিবাদে যে ২৮ জন কমিশনার পদত্যাগ করেন, তন্মধ্যে তিনি ছিলেন অন্যতম। শিয়ালদহ ও লালবাজার দুই কোর্টেই তিনি অনারারী ম্যাজিষ্ট্রেট ছিলেন। 

শেষের দিকে বৎসরাবধি তিনি অসুস্থ ছিলেন, মাঝে মধ্যে শয্যাশায়ী থাকতেন, কিন্তু সুস্থ হলেই সবায়ের নিষেধ অমান্য করে কোর্টে ও অন্যান্য কাজে লিপ্ত হতেন।

দিব্যজ্ঞান ও রাজনীতি

জনসংযোগে তাঁর সব চেয়ে প্রিয় বিষয় ছিল - ইণ্ডিয়ান ন্যাশনাল কংগ্রেস তথা  ভারতীয় জাতীয় কংগ্রেসের কাজকর্ম। ১৮৮৩ খ্রিস্টাব্দে প্রতিভাময়ী মাদাম ব্লাভাট্স্কি ভারতে এসে তৎকালীন মাদ্রাজের  আডিয়ারে থিয়সফি'র প্রচার শুরু করলে সে সময় জানকীনাথ  দিব্যজ্ঞানী সংঘভুক্ত অর্থাৎ থিয়সফিষ্ট সম্প্রদায়ভুক্ত হন। বৎসরান্তে মাদ্রাজে থিয়সফিক্যাল সম্মেলন অনুষ্ঠিত হত এবং ভারতবর্ষের নানা স্থান হতে থিয়সফিষ্টেরা অংশ নিতেন। এইরূপ সম্মেলন হতে হিউম সাহেবের মনে ভারতবাসীর মঙ্গল সাধনে থিয়সফিক্যাল সম্মেলন ধরনে রাজনৈতিক সম্মেলনের ভাবনার উদয় হয়। এই ভাবনা হতেই ভারতে কংগ্রেসের উৎপত্তি এবং সেটি বাস্তবায়িত করার মূলে তিনি পেলেন  থিওসফিক্যাল সোসাইটির জানকীনাথ ঘোষালকে। দিব্যজ্ঞানবাদী (থিওজফিস্ট) জানকীনাথ ভারতীয় জাতীয় কংগ্রেসের অন্যতম প্রতিষ্ঠাতা তথা আদিযুগের সক্রিয় সদস্য।তিনি কিছুসময় এলাহাবাদে অবস্থানকালে "Indian Union" নামের সাপ্তাহিক সম্পাদনা ভার গ্রহণ করেন।
১৯১৫ খ্রিস্টাব্দের জানুয়ারি মাসে মহাত্মা গান্ধী তাঁর সংস্পর্শে আসেন। 
জানকীনাথ ঘোষাল ব্রিটিশ শাসনকালে ঔপনিবেশিক ভারতে গুরুত্বপূর্ণ এবং ঐতিহাসিক বিচারের, Celebrated Trials in India নামক গ্রন্থের প্রথম খণ্ড ১৯০২ খ্রিস্টাব্দে প্রকাশ করেন।

রামকৃষ্ণ সকাশে

১৮৮৩ খ্রিস্টাব্দে ২ মে জানকীনাথ ব্রাহ্মভক্তদের সাথে কাশীশ্বর মিত্রের বাড়ি নন্দনবাগানে যান শ্রীরামকৃষ্ণের মুখে ঈশ্বরীয় কথা শুনতে। তাঁর মুখে কৃষ্ণের কথা স্মরণে এসে যায় এমন কোন পার্থিব বস্তু প্রত্যক্ষ করলে রাধার উন্মাদনা উল্লেখিত হলে, বাস্তববাদী মানুষ জানকীনাথ পার্থিব জিনিসের কারণে মানসিক উদ্দীপনা অর্থহীন ভেবে মন্তব্য করেন - উন্মাদনা কাম্য নয়। অতঃপর, শ্রীরামকৃষ্ণ প্রতিবাদ করে পার্থিব বিষয় নিয়ে পাগলামি আর ঈশ্বরচিন্তায় পাগলামির মধ্যে পার্থক্য নিয়ে আলোচনা করেন। শ্রীম রচিত  শ্রীশ্রীরামকৃষ্ণকথামৃতে এর উল্লেখ পাওয়া যায়। 
জীবনাবসান 
জানকীনাথ ১৯১৩ খ্রিস্টাব্দে কলকাতায় পরলোক গমন করেন। মৃত্যুকালে তাঁর ও স্বর্ণকুমারী দেবীর এক পুত্র জ্যোৎস্নানাথ এবং দুই কন্যারা হলেন হিরণ্ময়ী দেবী ও সরলা দেবী চৌধুরানী।

শিবনাথ শাস্ত্রী জানকীনাথের হিতকর কাজ সম্পর্কে উল্লেখ করেন-

তথ্যসূত্র 

বিষয়শ্রেণী:১৮৪০-এ জন্ম
বিষয়শ্রেণী:১৯১৩-এ মৃত্যু
বিষয়শ্রেণী:নদিয়া জেলার ব্যক্তি
বিষয়শ্রেণী:বাঙালি রাজনীতিবিদ  
বিষয়শ্রেণী:ভারতীয় রাজনীতিবিদ 
বিষয়শ্রেণী:ঠাকুর পরিবার
বিষয়শ্রেণী:ভারতীয় জাতীয় কংগ্রেস
বিষয়শ্রেণী:ভারতীয় জাতীয় কংগ্রেসের রাজনীতিবিদ
বিষয়শ্রেণী:ভারতীয় জনহিতৈষী